《杂歌谣辞。步虚词》
唐代·韦渠牟

玉简真人降，金书道箓通。烟霞方蔽日，云雨已生风。

四极威仪异，三天使命同。那将人世恋，不去上清宫。

羽驾正翩翩，云鸿最自然。霞冠将月晓，珠佩与星连。

镂玉留新诀，雕金得旧编。不知飞鸟学，更有几人仙。

上帝求仙使，真符取玉郎。三才闲布象，二景郁生光。

骑吏排龙虎，笙歌走凤凰。天高人不见，暗入白云乡。

鸾鹤共徘徊，仙官使者催。香花三洞启，风雨百神来。

凤篆文初定，龙泥印已开。何须生羽翼，始得上瑶台。

羽节忽排烟，苏君已得仙。命风驱日月，缩地走山川。

几处留丹灶，何时种玉田。一朝骑白虎，直上紫微天。

静发降灵香，思神意智长。虎存时促步，龙想更成章。

扣齿风雷响，挑灯日月光。仙云在何处，仿佛满空堂。

几度游三洞，何方召百神。风云皆守一，龙虎亦全真。

执节仙童小，烧香玉女春。应须绝岩内，委曲问皇人。

上法杳无营，玄修似有情。道宫琼作想，真帝玉为名。

召岳驱旌节，驰雷发吏兵。云车降何处，斋室有仙卿。

羽卫一何鲜，香云起暮烟。方朝太素帝，更向玉清天。

凤曲凝犹吹，龙骖俨欲前。真文几时降，知在永和年。

大道何年学，真符此日催。还持金作印，未要玉为台。

羽节分明授，霞衣整顿裁。应缘五云使，教上列仙来。

独自授金书，萧条咏紫虚。龙行还当马，云起自成车。

九转风烟合，千年井灶馀。参差从太一，寿等混元初。

道学已通神，香花会女真。霞床珠斗帐，金荐玉舆轮。

一室心偏静，三天夜正春。灵官竟谁降，仙相有夫人。

上界有黄房，仙家道路长。神来知位次，乐变协宫商。

竞把琉璃碗，谁倾白玉浆。霞衣最芬馥，苏合是灵香。

珠佩紫霞缨，夫人会八灵。太霄犹有观，绝宅岂无形。

暮雨徘徊降，仙歌宛转听。谁逢玉妃辇，应检九真经。

西海辞金母，东方拜木公。云行疑带雨，星步欲凌风。

羽袖挥丹凤，霞巾曳彩虹。飘飖九霄外，下视望仙宫。

玉树杂金花，天河织女家。月邀丹凤舄，风送紫鸾车。

雾縠笼绡带，云屏列锦霞。瑶台千万里，不觉往来赊。

舞凤凌天出，歌麟入夜听。云容衣眇眇，风韵曲泠泠。

扣齿端金简，焚香检玉经。仙宫知不远，只近太微星。

紫府与玄洲，谁来物外游。无烦骑白鹿，不用驾青牛。

金化颜应驻，云飞鬓不秋。仍闻碧海上，更用玉为楼。

辔鹤复骖鸾，全家去不难。鸡声随羽化，犬影入云看。

酿玉当成酒，烧金且转丹。何妨五色绶，次第给仙官。

作者简介：韦渠牟（749--801），唐诗人。京兆杜陵（今陕西西安）人。少慧悟，师李白习古乐府。及长，为道士，自号遗名子，又为僧，法名尘外。贞元二年，为韩滉使府从事。八年，入为四门博士。历秘书郎、右补阙、左谏议大夫、太府卿，官终太常卿。与皎然、颜真卿友善。权德舆称其诗“俪词比事，纤密清巧”（《右谏议大夫韦君集序》）。著有《韦渠牟诗集》、《贞元新集开元后礼》，均佚。《全唐诗》存其诗二二一首、联句一首，《全唐文》存其文一篇。生平事迹见《全唐文》卷五0六权德舆《唐故太常卿韦公墓志铭》、卷四九0权德舆《右谏议大夫韦君集序》，《旧唐书》卷一三五，《新唐书》卷一六七。